Prezada directiva da ANPA,

Desde [Domo Acción Galicia](https://www.domoacciongalicia.org/) pómonos en contacto con vostedes para convidalos a reflexionar acerca da exposición constante a informacións negativas que está a recibir a nosa rapazada nos centros educativos e que inciden no dano á súa saúde física, psíquica e emocional.

Ao longo destes dous últimos anos os nosos escolares sufriron de cheo o impacto das mensaxes continuadas sobre as ameazas e perigos que supuña a convivencia co virus da Covid19. Isto incidiu drasticamente na súa percepción da realidade e do contorno; a emoción negativa de medo instalouse na súa vida cotiá e nas súas relacións interpersoais, causándolles unha tensión psíquica permanente que a súa madurez emocional é incapaz de asimilar. Fóra do efecto de alerta en que o medo instintivo e puntual intervén para asegurar a sobrevivencia, esta atmosfera de medo prolongado e constante danou seriamente a saúde psíquica, emocional e física (porque as emocións negativas deprimen o sistema inmunitario) das crianzas e adolescentes.

As consecuencias son patentes. De feito, a propia Administración está a alertar sobre o incremento repentino e elevado de problemas de saúde mental nos menores, pondo en marcha con urxencia programas paliativos e protocolos de actuación perante a ansiedade, depresión e mesmo o suicidio. Porén, **esta información debe ir dirixida exclusivamente aos adultos responsábeis nos centros educativos** e non someter aínda máis a rapazada a anuncios que só lles causan máis medo e máis dano, retroalimentando a negatividade. Neste sentido, e de forma nociva e contraditoria, en moitos centros estanse exhibindo cartaces do programa [Alerta Escolar](http://www.edu.xunta.gal/portal/alertaescolar) (só pensados para a actuación dos adultos), e outros como os de prevención do suicidio, noticias da guerra, etc., mensaxes que moitos rapaces toman literalmente, como é o caso dos afectados pola síndrome de espectro autista, mais non só.

Os efectos daniños da sobreexposición ás informacións negativas e da vivencia constante do medo na realidade diaria das crianzas e adolescentes están amplamente documentados e demostrados na literatura científica ao respecto (ex. [“Los miedos infantiles y su relación con la manifestación de indicadores de depresión y ansiedad en niños de edad escolar”](https://www.semanticscholar.org/paper/Los-miedos-infantiles-y-su-relaci%C3%B3n-con-la-de-de-y-Videa/ad5dd10d0b45ffda4f80a440056f05b7a6a74535), [“How Negative News Distorts Our Thinking”](https://www.psychologytoday.com/us/blog/the-modern-brain/201909/how-negative-news-distorts-our-thinking)). O sistema educativo reflicte a estrutura e valores que conforman a sociedade e prepara a cidadanía futura. Que tipo de humanidade resultará de vivir constantemente no medo e na negatividade?

Desde Domo Acción Galicia informámolos desta situación para que, se o teñen a ben, soliciten á Dirección do Centro, responsábel do adecuado desenvolvemento da función educativa, que considere a importancia de **manter un ambiente e contidos informativos apropiados para os menores en idade escolar e que considere a adecuación do tipo de infografías que se exhiben** nos corredores e taboleiros, ben como as informacións que se transmiten no día a día desde as aulas. Compartillamos con vostedes e con toda a comunidade escolar galega a vontade de acompañarmos as crianzas e adolescentes no seu desenvolvemento san, seguro, con confianza en si mesmos e con alegría de vivir.

Moitas Grazas pola súa consideración e atención.  
Reciban os nosos mellores cumprimentos,  
Domo Acción Galicia